text:
Dal 89
Hakilijigiko
1- Eziraka Etan ka dɔnkili.
2Ne bena Masaba ka koɲuman fɔ dɔnkili la tuma bɛɛ.
Ne bena e ka kantigiya fɔ waati nata mɔgɔw ye.
3Ne ko e ka ɲumanya ye tuma bɛɛ koo ye,
e b'i ka kantigiya yira sankolo la.
4Ele Masaba tun y'a fɔ
ko i y'i daa di i ka mɔgɔwolomanin ma,
ko i y'a fɔ k'a gwɛlɛya i ka baarakɛla Dawuda ye.
5- Ko i ben'a kɔmɔgɔw sigi tuma bɛɛ a ka masasigilan kan.
Ko i ben'a ka masasigilan sabati waati nata mɔgɔw cɛma.
6Masaba, sankolo b'i tanura i ka kabakow kosɔn.
E ka kantigiya fana be fɔra i ka jama cɛma.
7Jɔn le be se k'a yɛrɛ suma ni Masaba ye
sanfɛ yɔrɔ la yen?
Sankololafɛnw cɛma, jɔn le be i ko Masaba?
8Ala ye siranyafɛn ye sankololafɛnw cɛma.
Siranyafɛn lo ka tɛmɛ a laminifɛnw bɛɛ kan.
9Masa Ala, Setigi, jɔn be se i ko ele?
E ye kantigi ye koo bɛɛ la.
10Ele le be se ka kɔgɔji lamagatɔ mara.
N'a be jikuru wili, ele le b'u jigi.
11Ele lo ye kɔgɔji kɔnɔ fɛnjugu nin nɔɔni k'a kɛ suu ye.
E y'i juguw jɛnsɛn i ka setigiya barika la.
12Sankolo y'i ta ye, dugukolo fana y'i ta ye.
Ele le ye diɲɛ n'a kɔnɔnafɛnw dan.
13Kɔgɔdugu ɲafan ni worodugu be yen ele barika la.
Nisɔndiya mankan be kɛ Tabɔri ni Ɛrɛmɔn kulu kan e kosɔn.
14Barika b'i bolo la haali,
fanga b'i tigɛ la dɛ.
E bolo kɔrɔtanin lo sanfɛ.
15Tilenninya ni kotilenninkɛ le y'i ka masaya juu sigiyɔrɔ ye.
Ɲumanya ni kantigiya be ye i ka kɛtaw bɛɛ la.
16Jama min b'i batocogo lɔn, olu dagamuna.
Olu bena to yeelen na ele Masaba ɲakɔrɔ.
17U bena nisɔndiya loon bɛɛ e barika la.
U bena wili e ka tilenninya kosɔn.
18Ele le ye an ka kunkɔrɔta sababu
an'an ka fanga sɔrɔyɔrɔ ye.
E ka ɲumanya barika la, an ye see sɔrɔ.
19Ele Masaba le b'an tangabaga woloma.
Ele Isirayɛli ka Ala senuman le b'an ka masacɛ sigi.
20Loon dɔ, i y'i yɛrɛ yira i ka jama na k'a fɔ ko:
«Ne ye cɛfari dɔ dɛmɛ,
ne ye kanbelen dɔ woloma jama cɛma ka boɲa l'a kan.
21- Ne ye n ka baarakɛla Dawuda sɔrɔ.
Ne y'a mɔ ni n ka tulu senuman ye.
22Ne bena ale lo dɛmɛ,
ne bena barika don ale lo la.
23Jugu tena se ka bali a la,
murutibaga tena se a kɔrɔ.
24Ne ben'a juguw halaki a ɲafɛ,
ne ben'a kɔniyabagaw gosi.
25Ne ben'a to kantigiya la ka koɲuman kɛ a ye.
Ne tɔgɔ kosɔn, a bena fanga sɔrɔ a ka masaya la.
26Ne ben'a kɛ kɔgɔji kuntigi ye,
a ka fangatigiya bena se baji ma.
27Ale bena ne wele ko:
‹N faa, n ka Ala, n kisikabakuru.›
28- Ne ben'a kɛ deen fɔlɔ ye,
a bena kɛ dugukolo kan masaw sanfɛ.
29Ne ka ɲumanya bena to a kan kudayi,
foyi tena yɛlɛma n ka layidu nin na.
30Ne bena to kɔmɔgɔ be sɔrɔ a fɛ tuma bɛɛ,
k'a kɛ a ka masaya be to yen kudayi i ko sankolo.
31N'a deenw banna ka ne ka sariya bato,
n'u ma taama ka kɛɲɛ ni ne ka fɔtaw ye,
32n'u ye ne ka kolatigɛninw cɛn,
n'u ye ne ka fɔtaw to yen,
33ne bena u ɲaa gwan u ka filiw kosɔn,
ne bena u sɛgɛn u ka kojugu kosɔn.
34Nga n tena n ka ɲumanya bɔ u kan,
n bena kɛ kantigi ye kudayi.
35Ne tena n ka bɛɛn cɛn.
Kuma min bɔra ne daa la, yɛlɛmani tena kɛ o la.
36Ne y'o fɔ k'a gwɛlɛya ka ban n yɛrɛ tɔgɔ la,
ne tena galon tigɛ Dawuda ye.
37Kɔmɔgɔ bena sɔrɔ a fɛ kudayi.
A ka masasigilan bena to ne ɲakɔrɔ i ko tile.
38A ka masaya bena sigi ka mɛn i ko kalo,
o seere kantigiman be sanfɛ.»
39Masaba, o bɛɛ n'a ta, i y'a bila, i y'a gwɛn.
I dimina i ka mɔgɔ wolomanin kɔrɔ.
40E tun ye layidu min ta i ka baarakɛla ye, i y'o cɛn.
I y'a kɛ a ka masafugulan benna duguma.
41E y'a ka dugu laminikogo ben,
e y'a ka yɔrɔ barikamanw cɛn.
42Tɛmɛbagaw y'a bololafɛnw soɲa,
a sigiɲɔgɔnw b'a dɔgɔyara.
43I y'a kɛ a juguw ye barika sɔrɔ,
a kɛlɛbagaw bɛɛ nisɔndiyara.
44I y'a kɛ a ka murujan te foyi ɲana tugu,
i m'a dɛmɛ kɛlɛ la.
45I y'a kɛ a ka boɲa tununa,
a ka masasigilan benna duguma.
46I y'a kɛ a ka kanbelenya waati ma jaɲa,
i y'a maloya kosɔbɛ.
47Masaba, e bena i yɛrɛ yira tuma jumɛn?
E ka dimi min ka fari i ko tasuma,
o bena ban tuma jumɛn?
48E hakili to ne la, mɔgɔ sako man gwɛlɛ.
I ye adamadenw dan janko u ka balo ka tila ka sa.
49Mɔgɔ jumɛn le be yen min te na sa?
Jɔn be se k'a nii tanga lahara taga ma?
50Matigi, i ka fɔlɔfɔlɔ koɲuman nunu be min?
E tun y'i daa di Dawuda ma koo min na ni kantigiya ye,
o be min?
51Matigi, u y'i ka baarakɛla dɔgɔya cogo min na,
i hakili to o la.
I hakili to a la fana
ko jama nin kunko be ne le kunna.
52Masaba, i hakili to a la ko e juguw ye n dɔgɔya.
U y'i ka mɔgɔwolomanin dɔgɔya a tɛmɛyɔrɔw la.
53Masaba ka tanu tuma bɛɛ!
Amiina yarabi.


c: text/html

text:
MAKABEW FILANAN 9
Antiyokusi Epifani labanko
(Mak fɔlɔ 6.1-17; Mak 2nan 1.11-17)
1O waati la, Antiyokusi tun segira ka bɔ Pɛrɛsi maraw la ni dɔgɔya ye. 2A tun donna dugu dɔ kɔnɔ min tɔgɔ ko Pɛrisepolisi, k'a daminɛ k'o dugu minɛ, k'u ka batoliso kɔnɔ fɛɛnw ta. Nga dugumɔgɔw murutira ka kɛlɛkɛminanw ta. Jamana mɔgɔw ye Antiyokusi gwɛn. A kɛra ten, a wajibiyara ka boli maloya la. 3A tun sera Ɛkibatani gɛrɛfɛ tuma min na, fɛɛn min tun ye Nikanɔri ni Timote ka mɔgɔw sɔrɔ, a y'o mɛn. 4A dimininba a gwɛnko la Pɛrɛsi jamana na, a y'a fɔ ko ale ye dɔgɔya min sɔrɔ pɛrɛsiw fɛ, ko fɔɔ ale k'o juru sara zuwifuw la. O la, a y'a fɔ a ka wotoro bolibaga ye ko a ka taga ɲa, ko a kana lɔ fɔɔ n'u sera u taayɔrɔ la. A y'a fɔ a ka yɛrɛboɲa kɔnɔ ko: «Ni ne sera Zeruzalɛmu tuma min na, ne bena zuwifuw ka forobakaburu bɔ o yɔrɔ la!»
A tun m'a lɔn ko Sankolotigi Ala ka kiti b'a kɔnɔna. 5Nga Matigi min be fɛɛn bɛɛ ye, Isirayɛli ka Ala, ale ye jolijugu bila a la, min te se ka filɛ, a fana te se ka furakɛ. A ye kuma nin fɔ ka ban dɔrɔn, a kɔnɔ daminɛna ka dimi kosɔbɛ, fura te min na, o y'a sɛgɛn kosɔbɛ. 6O tun ka kan n'a ye kosɔbɛ, bari a tun ye mɔgɔ wɛrɛw tɔɔrɔ ni tɔɔrɔ jugu caaman ye! 7Nga a ka yɛrɛboɲa ma nɔgɔya hali dɔɔni, a tora o la halibi. A dimininba zuwifuw kama, a ko u ka dɔ fara u ka taama kan. A ka wotoro tun be bolila minkɛ ni mankanba ye, yɔrɔnin kelen, a bɔr'a kɔnɔ ka ben ka kolonkolon benkojugu nin fɛ, a kolow bɛɛ fɔnna ɲɔgɔn kɔ. 8A lara tɛtɛtɛ. Ale min tun be miiri ko ale te adamaden gwansan ye, ko ale be se k'a kɛ jikuruw be sɔn ale ka fɔta ma a ka yɛrɛboɲa kosɔn, ko a be se ka kulubabaw ka gwiliya suma. U y'a ta jɔɔ le kɔnɔ ka taga n'a ye. Ala ka setigiya yera ka ɲa bɛɛ fɛ o seen fɛ. 9Alaɲasiranbali nin tun be nii na halibi, nga a tɔɔrɔnin tun lo kojugu. A farikolo tun be bɔbɔra ɲɔgɔn na dimikojugu fɛ, tumu caaman tun be a ɲaa na. Kasa goman tun be bɔr'a fari yɔrɔ tolininw na, fɔɔ kɛlɛdenw bɛɛ tun b'a fɛ ka fɔɔnɔ. 10Ale min tun be miiri ko a bolo be se ka maga lolow la, a ma mɛn, mɔgɔ si tun te se ka gwɛrɛ a la k'a ta ka taga n'a ye kasa goman nin kosɔn.
11A barika bannin kɔ, a laban na, a y'a daminɛ ka yɛrɛboɲakojugu nin dabila, ani k'a yɛrɛ cogoya lɔn, k'a lɔn fana ko ale be tɔɔrɔba min na, k'o ye Ala bulonɔ ye. 12Kasa min tun be bɔr'a la, ale yɛrɛ tun te sera k'o muɲu minkɛ, a y'a fɔ ko: «A bɛnnin lo adamaden fɛɛn gwansan ka kolo Ala ye, a man kan k'a yɛrɛ kɛɲɛ ni Ala ye.» 13Mɔgɔjugu nin ka dalili tun be donna Matigi min tulo la, o tun man kan ka makari a la tugu. 14A y'a daa di ko a bena Ala ka dugu nin to hɛrɛ la, a tun be teliyara ka taga min halaki pewu, k'a kɛ forobakaburu ye. 15Ko ale tun y'a latigɛ ko ale bena zuwifu nunu kɛ kɔnɔw ka dumuni ye, walima k'u fili kongosogow ye, olu n'u ka denmisɛnw, bari u man kan ni sudon yɛrɛ ye. Ko nga sisan a bena olu ni Atɛnikaw minɛ cogo kelen na. 16A ko ale bena fɛɛn ɲanamanw di ka Alabatosoba fa n'u ye, ale tun kɔnna ka na ben min kan. A tun ye Alabatosoba minan minw ta, ko ale bena o bɛɛ ɲɔgɔn caaman segi, ko ale yɛrɛ bena lɔ ni saraka bɔtaw musaka ye. 17A y'a daa di fana ko a bena kɛ zuwifu ye, ani ka maraw bɛɛ yaala ka Ala ka sebagaya koo fɔ. 18Nga a ka tɔɔrɔw tun te nɔgɔyara haali dɔɔni minkɛ, bari tɔɔrɔ min ka kan, Ala tun y'o l'a kan, a jigi tigɛr'a yɛrɛ cogo la. A ye bataki sɛbɛn zuwifuw ma, k'a fɔ ko:
Antiyokusi ka bataki zuwifuw ma
19«Ne be jamanadenw fo, aw zuwifuw, mɔgɔɲuman, mɔgɔbɛrɛw! Ne, masacɛ Antiyokusi, kɛlɛkuntigiba. Nisɔndiya, ni kɛnɛya, ani hɛrɛ ka kɛ aw ye! 20Ni aw ka kɛnɛ, ani aw ka denmisɛnw, n'aw ka koɲaw be kɛra aw sago la, an be barika la Ala ye kosɔbɛ o la. 21Min ye ne ka koo ye, ne bananin be ka la kabini waati dɔ, fanga te n la, nga aw koo be ne dusu la kosɔbɛ. Ne kɔsegitɔ ka bɔ Pɛrɛsi maraw la, ne benna kɔnɔgwanbana la yɔrɔ min na, ne y'a ye ko ne ka kan ka miiri bɛɛ ka hɛrɛ sɔrɔko la. 22Ne jigi ma tigɛ n yɛrɛ cogo la, nga, ne lanin b'a la kosɔbɛ ko ne bena bɔsi bana nin na. 23Ne y'a lɔn ko n faa ye kuluyɔrɔ maraw kɛlɛ tuma min na, ale fana tun y'a yɛrɛ nɔtabaga yira, 24janko ni balinako dɔ kɛra, walima ni kibaruyajugu dɔ sɔrɔla, jamana mɔgɔw hakili kana ɲagami o kosɔn, nga u k'a lɔn ko koɲaw tun tora mɔgɔ min bolo, ko a b'o le bolo. 25N y'a jati minɛ fana ko an gɛrɛfɛ siyaw, an ka mara laminimɔgɔw ka ɲamɔgɔw be waatiɲuman le dɛndɛna. O la, ne ye n deen Antiyokusi woloma, a ka kɛ masacɛ ye. Ne tun y'a yira ani k'a kalifa aw ma siɲɛ caaman, ne taatuma na teliya la kuluyɔrɔ maraw la. Ne ye bataki min d'a ma, a bɔɲɔgɔnko dɔ filɛ, min be nana kɔfɛ. 26O la, ne b'a ɲini aw fɛ sɔbɛ la ko ne ye koɲuman minw kɛ aw ye foroba la, walima danna danna, aw k'aw hakili to o la, aw kelen kelen bɛɛ ka taga ɲa ka koɲuman kɛ ne ni n deen ye. 27Tiɲɛ na, ne lanin b'a la kosɔbɛ, ko a bena ne ka kolatigɛninw bato, k'aw minɛ ka ɲa adamadenya la, ani aw bena ɲɔgɔn faamu kosɔbɛ.»
28Mɔgɔfagala ni Ala tɔgɔ cɛnbaga nin tɔɔrɔla ten kosɔbɛ, a tun ye min ɲɔgɔn la mɔgɔ wɛrɛw kan. Koo min ye dusukasiko daan ye, o y'a sɔrɔ, a sara jamana wɛrɛ la, kuluw yɔrɔ la. 29A terigwɛlɛn Filipu segira n'a suu ye Antiyɔsi, nga a tun ma la Antiyokusi dencɛ la minkɛ, a bɔra yen ka taga to Ezipiti jamana na, Potoleme Filometɔri fɛ.

robotstxt: allowed

filter: keep


text:
Sir 27
1Minw b'a fɛ ka fɛɛn caaman sɔrɔ,
olu be hakɛ kɛ siɲɛ caaman.
Min b'a fɛ ka kɛ fɛntigi ye,
o tigi b'a ɲaa tugu le.
2Gween be don kogo kabakuru fila cɛ cogo min na,
o cogo la, hakɛ be don feerelikɛla ni sannikɛla cɛ.
3Ni mɔgɔ min ma kɛ Matigi ɲasiranbaga ye kosɔbɛ,
ale ka soo bena teliya ka halaki.
Mɔgɔ be lɔn a ka fɔta fɛ
4Ni u be fɛɛn tɛntɛnna,
a ɲaga be to cogo min na,
o cogo la,
mɔgɔ ka fili be ye a ka kuma na.
5Dagadilanbaga ka daga ɲa be lɔn tasuma kɔnɔ cogo min na,
o cogo la, adamaden be kɔrɔbɔ a kumatuma na.
6Yiri deenw b'a suun ladoncogo yira cogo min na,
o cogo la, adamaden kɔnɔnako be lɔn a ka kuma seen fɛ.
7Kana kɔn ka mɔgɔ si tɔgɔɲuman fɔ,
n'i m'a tigi ka kuma mɛn fɔlɔ,
bari, n'i y'a tigi lamɛn,
o tuma na, i be faamuli sɔrɔ.
Kolɔn tɔnɔ
8N'i banbana kɛwaliɲuman na,
i bena se k'a kɛ,
a kɛra ten,
a bena kɛ i ko faniɲuman i kanna.
9Kɔnɔ minw ye siya kelen ye,
olu le be jɛn ka sigi,
o cogo la, tiɲɛ te taga k'a tigi to.
10Jara b'a ka sogo dɛndɛ cogo min na,
kojugu fana be mɔgɔ tilenbali dɛndɛ ten.
11Lɔnniya be sɔrɔ Alaɲasiranbagaw ka kuma na tuma bɛɛ,
nga naloman be yɛlɛmayɛlɛma i ko kalo.
12I kana mɛn kojugu nalomanw cɛma,
nga n'i be kolɔnbagaw cɛma,
waati min y'i diya, o kɛ.
13Nalomanw ka kuma be na ni dusubɔ ye,
u ka yɛlɛko yɛrɛ ye fɛnjugu ye.
14Mɔgɔ min be kali tuma bɛɛ,
ale ka kuma be mɔgɔ farisi wili ka lɔ.
N'a be sɔsɔli la,
fɔɔ i k'i tulo datugu.
15Yɛrɛboɲala ka sɔsɔli be laban ni joli bɔn ye.
A ka nɛnili be mɔgɔ tulo gwan.
Gundo mara
16Mɔgɔ min be gundo fɔ,
o tigi be lanaya ban a yɛrɛ faan fɛ,
a te se ka terisɔbɛ sɔrɔ tugu.
17E k'i teri kanu ka kɛ kantigi ye a fɛ,
nga n'i y'a ka gundow fɔ,
i kana ta'a fɛ tugu.
18Mɔgɔ be bɔnɔ a balima sanin na cogo min na,
o cogo la, i be bɔnɔ e sigiɲɔgɔn ka teriya la.
19Kɔnɔnin be bɔsi i bolo ka taga cogo min na,
o cogo kelen na,
e y'i tɔɲɔgɔn to a bɔsira i la.
20I kan'a fɔ ko i b'a kɔɔ gwɛn,
a tagara pewu,
i ko minan, min y'a yɛrɛ fosi ka bɔ jaan na.
21N'i ye mɔgɔ mandimi,
o be se ka furakɛ,
walima n'i ye mɔgɔ nɛni,
aw be se ka bɛn tugu,
nga ka mɔgɔ ka gundo fɔ,
cogo wɛrɛ t'o la.
Filakanfɔ
22Mɔgɔ min b'a ɲaa kɔmikɔmi,
o ye miirijugu tigi ye.
N'i bɔr'a kala ma, kana gwɛrɛ a la.
23E ɲafɛ, a dalakuma ka di kosɔbɛ,
a be nisɔndiya kosɔbɛ i ka kuma na.
Nga e kɔɔ mana don dɔrɔn,
a b'a daa yɛlɛma.
A be ele yɛrɛ ka kuma le ta k'i seen don koo la.
24Koo caaman man di ne ye,
sankofɛrɛ nin tigilamɔgɔ ɲɔgɔn,
a koo fana man di Matigi ye.
25Mɔgɔ be kabakuru min fili sanfɛ,
o le be jigi e kunna.
N'i ye mɔgɔ bugɔ dabari la,
e fana bena bugɔ ten.
26I ye dingɛ min bɔ,
e yɛrɛ le bena ben a kɔnɔ.
I yɛrɛ ka jaan lanin le bena i minɛ.
27Mɔgɔ be kojugu min kɛ,
o juru sara le be bɔ a la,
fɔɔ a yɛrɛ t'o bɔyɔrɔ lɔn.
28Mɔgɔ lɔgɔbɔ ni nɛnili ye yɛrɛboɲala ka koo ye.
Jara be dɛn ka sogo kɔnɔ cogo min na,
jalaki be o mɔgɔ ɲɔgɔn kɔnɔna ten fana.
29Alaɲasiranbaga ka bɔnɛ ka di mɔgɔ min ye,
o tigi be jaan kɔnɔ,
o tigi kɔni bena tɔɔrɔ ka sɔrɔ ka sa.
Yafa ani dimi mara
30Ka dimi mara, walima e dusu ka wili,
o ye koo ye min ma ɲi.
Kojugukɛla b'a ka kuntigiya kɛ o yɔrɔ la.


text:
Bɔk 11
Deen fɔlɔw ka saya be fɔ
1Masaba y'a fɔ Musa ye ko: «Ne bena tɔɔrɔ dɔ wɛrɛ lase Ezipiti masacɛ ni Ezipitikaw ma tugu. O seen fɛ, a ben'a to aw be taga. O tuma na, a bena aw gwɛn ka bɔ yan yɛrɛ. 2I k'a fɔ jama ye ko cɛɛ fara musow kan, k'o ka warigwɛminanw ni sanulamanw daali u sigiɲɔgɔnw fɛ.» 3Masaba tun y'a kɛ Isirayɛli jama koo diyara Ezipitikaw ye. Ezipiti masacɛ ka baarakɛlaw ni Ezipitikaw bɛɛ tun be Musa jati mɔgɔbaba ye fana.
4Musa y'a fɔ Ezipiti masacɛ ye ko: «Masaba ko dugutilama, ale bena Ezipiti jamana yaala. 5Ezipitikaw ka deen fɔlɔw bɛɛ bena sa, k'a ta Ezipiti masacɛ deen fɔlɔ ma ka ta'a bila jɔnmuso deen fɔlɔ ma, min be sinni kɛra. Begɛnw deen fɔlɔw fana bena sa. 6Kulekanba bena bɔ Ezipiti jamana faan bɛɛ la, min ɲɔgɔn ma deli ka kɛ, n'a ɲɔgɔn tena kɛ tugu fana. 7Nga wulu tena sɔngɔ mɔgɔ si kan, walima begɛn, Isirayɛlidenw ka yɔrɔ la janko aw k'a lɔn ko Masaba be faranfasi kɛ Ezipitikaw ni Isirayɛlidenw cɛ. 8I ka mɔgɔ nunu bɛɛ bena na ne fɛ k'u kunbiri gwan ne kɔrɔ k'a fɔ ko an ka bɔ jamana nin kɔnɔ, ne, ni n ka kɔmɔgɔw bɛɛ. O kɔ, ne bena bɔ.» O fɔnin kɔ, Musa dimininba bɔra Ezipiti masacɛ ka yɔrɔ la.
9Masaba y'a fɔ Musa ye ko: «Ezipiti masacɛ tena sɔn ka mɛnni kɛ i fɛ, janko ne ka kabakow ka caya Ezipiti jamana kɔnɔ.» 10Musa ni Arɔn y'o kabako nunu bɛɛ kɛ Ezipiti masacɛ ɲana, nga Masaba ye Ezipiti masacɛ dusu gwɛlɛya, a ma sɔn k'a to Isirayɛlidenw ka bɔ a ka jamana na.


text:
Zan 2
Yezu be jii yɛlɛma duvɛn ye Kana
1Tile fila tɛmɛnin kɔ, kɔɲɔya dɔ tun be kɛra Kana, Galile mara la. Yezu bamuso tun be yen. 2Yezu n'a ka kalandenw fana tun welela yen. 3Duvɛn banna minkɛ, Yezu baa tagar'a fɔ a ye ko: «U ka duvɛn banna.» 4Nga Yezu y'a jaabi ko: «Muso! E ko ne ka mun kɛ?b Ne ka waati ma se fɔlɔ.» 5A baa tagar'a fɔ baaradenw ye ko: «N'a ye fɛɛn o fɛɛn fɔ aw ye, aw k'o kɛ.»
6Daga wɔɔrɔ tun be o yɔrɔ la, olu bilanin tun be zuwifuw ka yɛrɛ saniyali kosɔn ka kɛɲɛ n'u ka landa ye, o kelen kelen bɛɛ be litiri kɛmɛ ɲɔgɔn bɔ. 7Yezu y'a fɔ u ye ko: «Aw ka daga nunu fa jii la.» U y'u fa. 8Yezu y'a fɔ u ye ko: «Aw ka dɔ bɔ sisan ka taga di ɲamɔgɔ ma.» U ye dɔ bɔ ka taga d'a ma. 9A ye jii nin nɛnɛ, jii min tun yɛlɛmana ka kɛ duvɛn ye. Cɛɛ m'o duvɛn bɔyɔrɔ lɔn. Nga baaradenw kɔni tun b'a lɔn, bari olu yɛrɛw le tun ye dagaw fa jii la. Ɲamɔgɔ ye kɔɲɔcɛ wele 10k'a fɔ a ye ko: «O ɲɔgɔn na, mɔgɔ bɛɛ be bɔ ni duvɛn diman le ye fɔlɔ. Ni mɔgɔ weleninw be ɲini ka fa tuma min na, u be sɔrɔ ka bɔ ni duvɛn kumunin ye. Nga ele kɔni ye duvɛn diman mara fɔɔ sisan!»
11Yezu y'a ka kabako fɔlɔ kɛ ten le Kana, Galile mara la. A y'a ka sebagaya yira ten a ka kalandenw na, u lar'a la. 12- O kɔ, a tagara Kafaranamu n'a bamuso, n'a dɔgɔninw n'a ka kalandenw ye. Nga u ye tile damani dɔrɔn le kɛ yen.
Yezu be feerelikɛlaw gwɛn Alabatosoba kɔnɔ
(Mat 21.12-13; Mar 11.15-19; Luka 19.45-48)
13- Zuwifuw ka *Hɔrɔnya ɲanagwɛ tun surunyana, Yezu tagara Zeruzalɛmu. 14A donna Alabatosoba kɔnɔ ka misiw ni sagaw ni tuganin feerebagaw, ani warifalenbagaw sɔrɔ yen. 15A ye juru kɛ busan ye k'u bɛɛ gwɛn ka bɔ Alabatosoba kɔnɔ, misiw ni sagaw bɛɛ. A ye warifalenbagaw ka tabaliw ɲɔti k'u benben k'u ka wariw yɛrɛkɛ! 16A y'a fɔ tuganin feerebagaw ye ko: «Aw ye nunu ta ka bɔ yan! Aw kana n Faa ka soo kɛ jago kɛyɔrɔ ye.» 17- O la, a ka kalandenw hakili jigira a la ko a fɔra Ala ka kuma na ko: «E ka soo hami be ne tɔɔrɔ n dusu la kosɔbɛ.» 18O tuma na, zuwifuw y'a ɲininga ko: «I ye koo min kɛ sisan, i be se ka kabako jumɛn kɛ min b'a yira an na ko i ka kan ka nin kɛ?» 19- Yezu y'u jaabi ko: «Aw ka Alabatosoba nin ci, ne ben'a lɔ tile saba kɔnɔ.» 20Zuwifuw y'a jaabi ko: «I ko di? Soo nin lɔra saan bi naani ni wɔɔrɔ kɔnɔ, e ko i bena o lɔ tile saba kɔnɔ kɛ!» 21Yezu tun be Alabatosoba min ma, o tun ye a yɛrɛ ye. 22Yezu sara ka kunun tuma min na, a ka kalandenw hakili sɔrɔla ka jigi a ka kuma fɔnin na. O tuma na, u lara Ala ka kuma na, ka la Yezu ka kuma fɔninw fana na.
Yezu be adamaden kɔnɔnako lɔn
23Ka Yezu to Zeruzalɛmu *Hɔrɔnya ɲanagwɛ la, a ye kabako minw kɛ mɔgɔw ɲana, caaman lara a la olu kosɔn. 24Nga Yezu kɔni tun ma la olu la, bari a tun b'u bɛɛ kɔnɔnakow lɔn. 25Ka mɔgɔw ka koo ɲafɔ a ye, a mako tun te o la, bari a be adamaden n'a kɔnɔnako bɛɛ lɔn.


text:
Mas fɔlɔ 3
Solomani be Ezipiti masacɛ denmuso furu
1Solomani bɛnna ni Ezipiti masacɛ ye furu sababu la. A y'a denmuso furu, k'a ta ka taga n'a ye Dawuda ka ciin kɔnɔ, k'a to o yɔrɔ la fɔɔ a y'a yɛrɛ ka soo lɔ ka ban tuma min na, ani Masaba ta, ni Zeruzalɛmu dugu laminikogo. 2Jama tun be to k'u ka sarakaw bɔ sɔnnikɛyɔrɔw la, bari fɔɔ ka na se o waati ma, soo tun ma lɔ Masaba tɔgɔ la fɔlɔ. 3Masaba koo tun ka di Solomani ye. O la, a tun be tugu a faa Dawuda ka fɔtaw kɔ k'o kɛ. Nga a tun be to ka sarakaw bɔ ka wusulan jɛni sɔnnikɛyɔrɔw la.
Solomani be hakilitigiya ɲini Ala fɛ
(Lok 2nan 1.2-13)
4Masacɛ Solomani wilila ka taga Gabaŋɔn janko ka saraka bɔ o yɔrɔ la, bari sɔnnikɛyɔrɔw la belebele tun be yen. A ye begɛn caaman kɛ saraka jɛnita ye o yɔrɔ la.
5Ka Solomani to Gabaŋɔn, Masaba y'a yɛrɛ yira a la ka kuma a fɛ siko la sufɛ. A y'a fɔ a ye ko: «I be fɛɛn min fɛ, o daali, ne bena o d'i ma.» 6Solomani y'a fɔ a ye ko: «I makarila ne facɛ Dawuda la kosɔbɛ, min tun y'i ka baarakɛla ye. Bari a taamana i ɲakɔrɔ tilenninya, ni ɲumanya la. I makaril'a la, ka dencɛ d'a ma, min sigir'a ka masasigilan kan bii. 7Masaba ne ka Ala, i y'a kɛ i ka baarakɛla sigir'a facɛ Dawuda nɔɔ na masaya la. Ne do ye denmisɛn ye, n t'a ɲaa lɔn. 8I ka baarakɛla b'i ka jama cɛma i ye min woloma. Jama nin ka ca haali, a te se ka jati, a daa fana te se ka lɔn. 9O la, i ka hakilitigiya d'i ka baarakɛla ma janko a ka se k'i ka jama nin mara, ani ka koɲuman ni kojugu lɔn k'o bɔ ɲɔgɔn na. Bari jɔn le be se k'i ka jama mara, nin jamaba nin?»
10Solomani ye daalili min kɛ, o diyara Matigi ye. 11O la, a y'a fɔ a ye ko: «I ma sijan daali, walima nafolo, walima i juguw ka saya. I ye hakilitigiya le daali, janko i ka se ka ne ka jama mara tilenninya la minkɛ, 12ne bena i ka ɲinita le kɛ i ye. N be hakilitigiya d'i ma, fɔɔ i ɲɔgɔn ma sɔrɔ ka ye, a fana tena sɔrɔ abada. 13Ka fara o kan, i ma fɛɛn min daali, n b'o fana d'i ma: nafolo, ni boɲa, fɔɔ i ɲɔgɔn masacɛ tena sɔrɔ i sii bɛɛ la. 14N'i fana ye n ka sira taama, ka n ka sariya bato, ani ne ka ɲinita, i n'a fɔ i facɛ Dawuda y'a kɛ cogo min na, ne bena i sii jaɲa.»
15Ayiwa, Solomani kununna. A ye siko min kɛ, o le ye nin ye. O kɔ, a kɔsegira Zeruzalɛmu, ka taga lɔ Masaba ka layidu taamasiɲɛ kɛsu ɲafɛ. A ye saraka jɛnitaw ni jɛnɲɔgɔnya sarakaw bɔ yen, ka ɲanagwɛ sigi a ka dakɔrɔsigiw bɛɛ ye.
Solomani be kiti tigɛ
16Loon dɔ, kakalamuso fila nana masacɛ fɛ, ka lɔ a ɲakɔrɔ. 17Muso nunu kelen ko: «Matigi, hakɛ to. Ne ni muso nin, an be boon kelen kɔnɔ. Ne jigir'a ɲana soo nin kɔnɔ. 18A tile sabanan loon, muso nin fana jigira. An dama tun be la soo nin kɔnɔ, mɔgɔ si te n'an ye soo nin kɔnɔ, n'an mɔgɔ fila tɛ. 19Muso nin lar'a deen kan k'a faga sufɛ. 20A wilila dugutilama dɔrɔn, o y'a sɔrɔ ne, i ka baaraden, be sinɔgɔra, ka ne deen ta n gɛrɛfɛ, ka ta'a la a gɛrɛfɛ, k'a deen suu ta ka na o la ne gɛrɛfɛ. 21Sɔgɔma, ne tun b'a fɛ ka siin di n deen ma, n wilila k'a ta k'a ye suu lo. N y'a filɛ ka ɲa kosɔbɛ, k'a ye ko ne deen tɛ.»
22Muso dɔ nin y'a fɔ ko: «Tiɲɛ tɛ! Ne deen le be nii na, i ta le sara!» Nga min kɔnna ka kuma, ale y'a fɔ ko tiɲɛ tɛ fana, ko a deen le sara, ko ale ta le ye deen nin ye min be nii na. Muso nunu tora ka ɲɔgɔn sɔsɔ ten masacɛ ɲana. 23O la, masacɛ y'a fɔ u ye ko: «Ele ko i ta le be nii na, dɔ nin ta le sara. Ale ko yan tɛ, e ta le sara, ko ale ta le be nii na. 24Ayiwa, aw ye na murujan di ne ma.» U nana n'a ye. 25A y'a fɔ ko u ka deen nin cɛtigɛ fila, ka kelen di muso dɔ nin ma ka kelen di tɔ kelen nin fana ma. 26Deen ɲanaman nin bamuso y'a fɔ masacɛ ye ko: «Matigi, sabali! Deen di muso nin ma. Kan'a faga!» Bari deen nin hinɛ tun donn'a la. Nga muso dɔ nin y'a fɔ ko: «Ayi, aw k'a tigɛ, a tena kɛ ne ta ye, a fana tena kɛ ale ta ye.»
27O la, masacɛ y'a fɔ ko u kana deen nin faga, k'u k'a di muso dɔ nin ma, min kɔnna ka kuma, ko ale lo ye deen nin bamuso ye.
28Isirayɛlidenw bɛɛ y'o kitiko mɛn tuma min na, a tun ye min tigɛ, u sirann'a ɲa, bari u y'a ye ko a ka lɔnniya tun bɔra Ala fɛ n'a be se ka jama mara tilenninya la.


text:
Sad 10
Masaba ka yafa
1- «O kɔ, Masaba y'a fɔ ne ye ko: ‹Walaka kabakurulaman fila lɛsɛ ka kɛɲɛ ni fɔlɔtaw ye, ka kɛsu yirilaman fana dilan. O kɔ, i ka yɛlɛ ka na ne fɛ kulu kan. 2N bena kuma sɛbɛn walaka nunu kan, minw ɲɔgɔn tun be fɔlɔtaw kan i tun ye minw ci. O kɔ, i k'u bila kɛsu nin kɔnɔ.›
3«Ne ye kɛsu dilan ni akasiyayiri ye ka walaka kabakurulaman fila lɛsɛ i n'a fɔ fɔlɔtaw, ka sɔrɔ ka yɛlɛ n'u ye kulu kan. 4Masaba tun ye min sɛbɛn fɔlɔ la, a y'o ɲɔgɔn sɛbɛn walaka nunu kan. Sariya tan lo, a tun ye minw fɔ aw ye kulu kan tasuma cɛma, lajɛnlon na. O kɔ, a y'u di n ma. 5Ne jigira ka bɔ kulu nin kan, ka na u bila kɛsu nin kɔnɔ n tun ye min dilan. U tora yen i ko Masaba tun y'a fɔ ne ɲana cogo min na.
6- «Isirayɛlidenw bɔra Bɛneyakan mara kɔlɔnw daa la ka taga Mɔsera. Arɔn sara o yɔrɔ la, a suu donna yen fana. A dencɛ Eleyazari y'a nɔɔ ta sarakalasebaara la. 7U bɔra o yɔrɔ la tugu ka taga Gudugoda, ka bɔ o yɔrɔ la fana ka taga Yɔtibata, kɔɔw be o mara nin kɔnɔ.
8- «O waati la, Masaba ye baara dɔ kalifa Levi kɔmɔgɔw ma, o ye Masaba ka layidu taamasiɲɛ kɛsu tako ye, ani ka to a ɲakɔrɔ ka baara kɛ a ye, ani ka dubaw kɛ jama ye a tɔgɔ la. Olu b'o baara nin kɛra halibi. 9O kama, Levi kɔmɔgɔw ma niyɔrɔ sɔrɔ dugukolo tilannin na u badenw cɛma. U niyɔrɔ ye ka baara kɛ Masaba ye, i ko Masaba aw ka Ala y'a fɔ u ye cogo min na.
10- «A kɛra ten, ne tun tora kulu kan tile bi naani ani suu bi naani i n'a fɔ fɔlɔfɔlɔ. Masaba ye ne ka daalili minɛ o waati la tugu. A ma sɔn k'aw faga. 11A y'a ɲini ne fɛ ko n ka wili ka bila jama nin ɲa, ka don n'u ye jamana nin kɔnɔ, ale tun ye o min layidu ta u bɛmaw ye ko a ben'a di u ma.
Sariya batoko
12«Isirayɛlidenw, sisan Masaba aw ka Ala be mun kɔnɔna aw fɛ, n'a ma kɛ ko aw ka siran a ɲa, k'a ka siraw bɛɛ taama, ani k'a koo diya aw ye, ka baara kɛ a ye sɔbɛ la n'aw dusu bɛɛ ye? 13A b'a fɛ fana aw k'a ka sariya ni ciiw bato. Ne be minw fɔra aw ye bii aw ka hɛrɛ kosɔn.
14«Sankolo n'a boɲa bɛɛ, ni dugukolo, n'a kɔnɔnafɛnw bɛɛ ye Masaba aw ka Ala ta ye. 15Masaba tun be aw bɛmaw dama fɛ, olu koo diyar'a ye. Aw minw ye u kɔmɔgɔw ye, a y'aw woloma siyaw bɛɛ cɛma i n'a fɔ a be cogo min na bii. 16O la, aw k'aw yɛrɛ bɛɛ di Masaba aw ka Ala ma,e aw kana tulogwɛlɛya kɛ tugu, 17- bari batofɛn bɛɛ ka Ala lo, matigiw ka Matigi lo, a ka bon, see b'a ye, siranyafɛn lo. A te mɔgɔ woloma, boɲafɛn t'a ɲagami. 18A be falatɔw ni firiyamusow ka tiɲɛ fɔ. Lonanw koo ka d'a ye, a be dumuni ni faniw d'u ma. 19Lonan minw siginin be aw cɛma, olu koo ka diya aw ye, bari aw tun ye lonanw ye Ezipiti fana.
20«Aw ka siran Masaba aw ka Ala ɲa, k'a bato. Aw nɔrɔnin ka to ale kelen na. N'aw be kali, aw k'o kɛ ale tɔgɔ la. 21Ale lo ye aw ka boɲa sababu ye, ale kelen le y'aw ka Ala ye, min ye kabakobabaw ni siranyakow kɛ aw ye, aw yɛrɛ y'u ye. 22- Tuma min na aw bɛmaw tun be tagara Ezipiti, u tun ye mɔgɔ bi wolonwula ye dɔrɔn, nga sisan, Masaba aw ka Ala y'aw caya i n'a fɔ lolow.


text:
Efɛ 3
Krista ka koo dogonin
1O le y'a to ne Pɔli min be kaso la Yezu Krista kosɔn aw siya wɛrɛw kama, 2Ala ye nɛɛma kɛ ne ye ka baara min kalifa ne ma aw ka hɛrɛ kama, aw y'o koo mɛn. 3A y'a ka koo dogonin yira ne la. N y'o koo fɔ aw ye dɔɔni ka tɛmɛ. 4N'aw b'o kalan tuma min na, aw ben'a ye ko ne be Krista ka koo dogonin nin lɔn. 5O koo dogonin ma se ka yira adamaden si la waati tɛmɛninw na, i n'a fɔ a yirala Ala ka cidenw, n'a ka kiraw la cogo min na sisan Nii Senuman barika la. 6- O kɔrɔ ko siya wɛrɛw ye Isirayɛlidenw ka niyɔrɔ ɲɔgɔn sɔrɔ Ala ka koo, ni dadili koo la, ani ka jɛn ka kɛ kelen ye, kibaru diman kosɔn Yezu Krista barika la.
7Ala ye nɛɛma kɛ ne ye a ka sebagaya barika la, ka ne kɛ kibaru diman nin fɔbaga ye. 8Ne min ye Ala ka mɔgɔw bɛɛ la kɔmɔgɔ ye. O bɛɛ n'a ta, Ala ye nɛɛma kɛ ne ye waasa ne ka Krista ka ɲumanya fɔ siya wɛrɛw ye, daan te ɲumanya min na. 9Ala min ye fɛɛn bɛɛ dan, ale ye koo min dogo kabini waatijan, ne k'o koo kɛcogo fɔ ka gwɛ. 10O la, sankolo kɔnɔ fangatigiw ni setigiw na se ka Ala ka hakilitigiya cogo bɛɛ lɔn, Krista ka jama barika la bii, 11ka kɛɲɛ n'a ka koo latigɛnin ye kabini fɔlɔfɔlɔ, a ye min kɛ an Matigi Yezu Krista barika la. 12N'an lara ale la ka jɛn n'a ye, sira dinin b'an ma ka gwɛrɛ Ala la ni jigi ye. 13O la, ne b'aw daali ko aw kana aw jigi tigɛ ne ka tɔɔrɔko kosɔn, ne be minw kɛ aw kama, o le ye aw ka yɛrɛboɲa sababu ye.
Pɔli be Ala daali Efɛzikaw ye tugu
14O le kosɔn, ne be n kunbiri gwan Faa Ala ɲakɔrɔ, 15sankololafɛn ni dugukolo kan fɛɛnw bɛɛ b'u tɔgɔ sɔrɔ ale min fɛ. 16A ka ɲumanya ka bon. O la, ne b'a daali a ka fanga di aw ma k'aw jaa gwɛlɛya a ka Nii Senuman barika la, 17janko Krista ka koo ka se ka sigi aw kɔnɔ jigi barika la, kanuyasɔbɛ ka se ka sɔrɔ aw kɔnɔ fɔɔ ka ɲa. 18O la, daan te Krista ka kanuya min na, aw ni Ala ka mɔgɔw bɛɛ bena se k'o faamu.a 19Krista ka kanuya min tɛmɛna lɔnniya bɛɛ kan, aw bena se k'o faamu, ka fa Ala la.
20An be fɛɛn minw daali, walima ka miiri minw la, Ala min be se k'o d'an ma, hali ka tɛmɛ o kan yɛrɛ, a ka sebagaya barika la min be baara kɛ an kɔnɔ, 21boɲa ka la ale kelen kan, a ka jama cɛma Yezu Krista kosɔn, waati bɛɛ la! Amiina!


text:
Mat 10
Yezu ka ciden tan ni fila tɔgɔw
(Mar 3.16-19; Luka 6.14-16)
1Yezu y'a ka kalanden tan ni fila wele. A ye see d'u ma ka jinaw gwɛn, ani ka banabagatɔ sifa bɛɛ kɛnɛya.
2A ye mɔgɔ tan ni fila minw kɛ cidenw ye, olu tɔgɔ filɛ: Ciden fɔlɔ tɔgɔ ko Simɔn, u b'a wele Piyɛri fana, n'ale dɔgɔcɛ Andere ni Zebede ka dencɛ fila, Zaki n'a dɔgɔcɛ Zan, 3Filipu ni Baritelemi, Toma ni Matiyo lɛnpominɛla, Tade ni Alife dencɛ Zaki, 4Simɔn u be min wele Fasodenŋana, ni Zuda Isikariyɔti min ye Yezu don a juguw bolo.
Yezu b'a ka kalandenw ci
(Mar 6.7-11; Luka 9.2-5)
5Yezu y'o mɔgɔ tan ni fila nunu ci tuma min na, a y'a fɔ u ye ko: «Aw kana taga siya wɛrɛw fɛ. Aw kana taga Samari mara dugu si la. 6Nga, Isirayɛliden minw be i n'a fɔ saga tununinw, aw ka taga olu fɛ. 7- N'aw tagara, aw ye waajuli kɛ ko *sankolo masaya waati surunyana. 8Aw ye banabagatɔw kɛnɛya, ka suuw kunun, ka farisogobanatigiw kɛnɛya, ka jinaw gwɛn ka bɔ mɔgɔw la. Ne y'o koow kɛ see d'aw ma gwansan, o la, aw fana k'o kɛ mɔgɔw ye gwansan.
9«Aw kana taga ni sanu ni wari ye. 10- Aw kana dugutagaminan ta, aw kana deleke filanan ta, aw kana sanbara fila ta, aw kana bere ta, bari baarakɛla ka kan n'a ka dumuni ye. 11N'aw sera dugu min kɔnɔ, duguba lo wo, dugudennin lo wo, mɔgɔ min sɔɔn ka ɲi, aw y'o tigi yɔrɔ ɲini ka jigi a fɛ. Aw ye to yen fɔɔ aw ka bɔ o dugu nin kɔnɔ. 12N'aw bena don luu min kɔnɔ, aw k'a fɔ ko Ala ka hɛrɛ kɛ o luu kɔnɔ mɔgɔw ye. 13N'u sɔnna ko aw ka jigi u fɛ, aw ye duba min kɛ u ye, u bena o hɛrɛ sɔrɔ. Nga n'u banna ko aw te jigi u fɛ, aw tun ye duba min kɛ u ye, u tena o hɛrɛ sɔrɔ. 14- Ni luu min mɔgɔw banna ka jigiyɔrɔ d'aw ma, walima ni dugu mɔgɔ minw banna k'aw lamɛn, aw bɔtɔ yen, aw k'aw sennabuguri furanfuran.b O kɔ, aw ye bɔ yen. 15- Tiɲɛ na, ne b'a fɔ aw ye ko kiti loon na, Sodɔmukaw ni Gɔmɔrikaw ka tɔɔrɔ bena nɔgɔya ka tɛmɛ o dugu mɔgɔ nunu ta kan.
Tɔɔrɔ nata
(Mar 13.9-13; Luka 12.11-12; 21.12-19)
16- «Ayiwa, ne b'aw ci i n'a fɔ sagaw, waraw cɛma. O la, aw ka kɛ yɛrɛkɔlɔsibagaw ye i n'a fɔ saa, aw ka koo ka nɔgɔya i n'a fɔ jɛnɛtuba.
17- «Aw k'aw yɛrɛ kɔlɔsi bari mɔgɔw bena aw don kititigɛlaw bolo. U bena aw bugɔ ni golokami ye u ka kalansow kɔnɔ. 18U bena aw minɛ ka taga n'aw ye faamaw ni masaw fɛ bari aw ye ne ka kalandenw ye. O bena kɛ sababu ye aw bena ne koo fɔ u ye, ani siya wɛrɛw ye. 19N'u tagara n'aw ye kititigɛlaw fɛ, aw kana jɔɔrɔ aw ka kuma fɔta, n'a fɔcogo fana na. Ni kuma sera aw ma tuma min na, aw ka kan ka kuma min fɔ, Ala bena o don aw daa la, 20bari aw bena kuma min fɔ, o tena kɛ aw yɛrɛ ka kuma ye, nga Faa Ala ka Nii Senuman le bena o don aw daa la. 21- Mɔgɔ dɔw bena kɛ sababu ye u balimaw be faga. Dɔw bena u deenw faga. Deen dɔw bena wili u wolobagaw kama k'u faga. 22- Mɔgɔ bɛɛ bena aw kɔniya ne tɔgɔ kosɔn. Nga ni mɔgɔ min muɲuna fɔɔ ka taga se a laban ma, o tigi bena kisi. 23Ni mɔgɔw be aw tɔɔrɔ dugu dɔ la, aw ye boli ka taga dugu wɛrɛ la. Tiɲɛ na, ne b'a fɔ aw ye ko aw tena Isirayɛli duguw bɛɛ kɛ ɲɔgɔn kan ka ban ni Mɔgɔ Dencɛ ma segi ka na. 24- Kalanden si man fisa n'a ka karamɔgɔ ye. Baaraden si fana man fisa n'a ka kuntigi ye. 25- Kalanden ka kɛ i n'a fɔ a ka karamɔgɔ, baaraden fana ka kɛ i n'a fɔ a ka kuntigi. Ni mɔgɔw ye sotigi yɛrɛ wele ko Belezebuli, u bena tɔgɔ minw la a ka somɔgɔw la, olu bena juguya.
An ka kan ka siran jɔn le ɲa?
(Mar 8.38; Luka 12.2-7)
26- «Aw kana siran u ɲa. Fɛndogonin si te yen min tena ye. Gundo si te yen min tena bɔ kɛnɛ kan. 27Ni n ye min fɔ aw ye dogo la, aw k'o fɔ kɛnɛ kan. N'u ye min ŋunuŋunu aw tulo kɔrɔ, aw k'o wango la sanbon kan. 28Mɔgɔ minw be se k'aw faga n'u te se ka foyi kɛ aw nii na, aw kana siran olu ɲa. Min be se ka farikolo ani nii halaki jahanama na, aw ka siran ale lo ɲa. 29Mɔgɔ te kɔnɔnin fila feere pɔpɔrɔ kelen na wa? K'a sɔrɔ u si te ben duguma n'aw Faa ma sɔn. 30Hali aw kunsigi yɛrɛ, Ala b'o bɛɛ daa lɔn. 31O la, aw kana siran. Aw ka fisa ni kɔnɔninw ye.
Ka sɔn, walima ka ban Yezu la
(Luka 12.8-9)
32«Ni mɔgɔ min y'a fɔ mɔgɔw ɲana ko ale ye ne ka mɔgɔ ye, ne Faa min be sankolo la, ne fana ben'a fɔ ale ɲana k'o tigi ye ne ka mɔgɔ ye. 33- Nga, ni mɔgɔ min banna ne la mɔgɔw ɲana, ne fana bena ban o tigi la n Faa ɲana min be sankolo la.
Mɔgɔw be bila ɲɔgɔn na
(Mar 8.34-35; Luka 12.51-53; 9.23-24)
34«Aw kana miiri ko ne nana ni hɛrɛ ye diɲɛ na dɛ. Ne ma na ni hɛrɛ ye, nga ne nana ni murujan le ye. 35- Ne nana ka dencɛ n'a facɛ bila ɲɔgɔn na, ka denmuso n'a bamuso bila ɲɔgɔn na, ka furumuso n'a biranmuso bila ɲɔgɔn na. 36I ka mɔgɔw bena kɛ i juguw ye.
37«Ni mɔgɔ min b'a facɛ, walima a bamuso kanu ka tɛmɛ ne kan, o tigi te se ka kɛ ne ka kalanden ye. Mɔgɔ min b'a dencɛ, walima a denmuso kanu ka tɛmɛ ne kan, o tigi te se ka kɛ ne ka kalanden ye. 38- Ni mɔgɔ min m'a yɛrɛ gwengwenlɔgɔ ɲun ka tugu ne kɔ, o tigi man kan ni ne ye. 39- Ni mɔgɔ min b'a fɛ ka koo bɛɛ kɛ waasa a kana bɔnɔ a nii na, o tigi bena bɔnɔ a la. Nga, ni min bɔnɔna a nii na ne kosɔn, o tigi bena tila k'a sɔrɔ.
Tɔnɔ min be cidɛn mɛnɛni la
(Mar 9.37,41; Luka 9.48; 10.16; Zan 13.20)
40«Ni mɔgɔ min ye aw minɛ ka ɲa, o tigi ye ne minɛ ka ɲa. Mɔgɔ min ye ne minɛ ka ɲa, o tigi ye ne cibaga fana minɛ ka ɲa. 41Ni mɔgɔ min ye kira minɛ ka ɲa, a ka kiraya kosɔn, o tigi bena kira ka sara ɲɔgɔn sɔrɔ. Ni mɔgɔ min ye mɔgɔɲuman minɛ ka ɲa, a ka ɲumanya kosɔn, o tigi bena mɔgɔɲuman ka sara ɲɔgɔn sɔrɔ. 42Tiɲɛ na, ne b'a fɔ aw ye ko ne ka kalanden minw lɔyɔrɔ ka dɔgɔ mɔgɔw ɲana, ni min ye jii suma di olu dɔ ma, bari ne ka kalanden lo, hali ni filen ɲaa kelen lo, o tigi ben'a tɔnɔ sɔrɔ.»


text:
Zan 21
Yezu b'a yɛrɛ yira a ka kalanden wolonwula la
1O kɔ fana, Yezu y'a yɛrɛ yira a ka kalandenw na tugu, Tiberiyadii bada la. A y'a yɛrɛ yira cogo min na, o filɛ. 2Simɔn Piyɛri ni Toma min tɔgɔ ko Filanin, ani Natanayɛli ka bɔ Kana, Galile mara la, ni Zebede deenw, ani Yezu ka kalanden mɔgɔ fila wɛrɛw, u tun be ɲɔgɔn fɛ. 3- Simɔn Piyɛri y'a fɔ u ye ko ale be taga mɔni kɛ. Olu y'a fɔ fana k'olu be taga n'a ye. U bɔra ka taga don kurun kɔnɔ, u y'o suu nin bɛɛ kɛ u ma jigɛ si minɛ. 4Dugu gwɛra tuma min na, Yezu nana bada la, nga kalanden nunu tun m'a lɔn. 5Yezu y'a fɔ u ye ko: «Hee! N teriw, jigɛ te aw fɛ wa?» U y'a jaabi ko ayi. 6- A y'a fɔ u ye ko: «Aw ka jɔɔ fili kurun kinibolo fɛ, aw bena sɔrɔli kɛ.» U y'a fili yen, u yɛrɛ tun te se k'u ka jɔɔ sama jigɛ cayakojugu fɛ. 7Kalanden min koo tun ka di Yezu ye, ale y'a fɔ Piyɛri ye ko: «Matigi lo!» Kabini Simɔn Piyɛri y'a mɛn ko Matigi lo, a y'a ka fani ta k'a don ka sɔrɔ ka jigi jii kɔnɔ ka taga. 8Kalanden tɔw tun be nana ni kurun ye n'u be jɔɔ nin samana a fanin jigɛ la, bari u yɔrɔ tun man jan baa dakun na, u furancɛ tun be ɲini ka mɛtɛrɛ kɛmɛ bɔ. 9U bɔra baa kɔnɔ tuma min na, u ye tasuma mananin sɔrɔ yen ni jigɛ lanin b'a kan, ani buru. 10Yezu y'a fɔ u ye ko: «Aw ye jigɛ minw sɔrɔ sisan sisan, aw ye na n'u ye.» 11Simɔn Piyɛri donna kurun kɔnɔ, ka jɔɔ sama ka na n'a ye bada la. A tun fanin be jigɛbaba kɛmɛ ni bi duuru ni saba la, jɔɔ n'a fako bɛɛ, a ma faran. 12Yezu y'a fɔ u ye ko: «Aw ye na an ka dumuni kɛ.» Kalanden si ma se k'a ɲininga ko ale ye jɔn le ye. U tun b'a lɔn ko Matigi lo. 13Yezu gwɛrɛla ka buru ta, ka dɔ di u ma, a ye jigɛ fana di u ma. 14O le tun kɛra Yezu siɲɛ sabanan ye n'a b'a yɛrɛ yira a ka kalandenw na kabini a kununna ka bɔ suuw cɛma.
Yezu be Piyɛri ɲiningana
15U ye dumuni kɛ ka ban tuma min na, Yezu y'a fɔ Simɔn Piyɛri ye ko: «Zan dencɛ Simɔn, i be ne kanu ka tɛmɛ nunu kan wa?» A y'a jaabi ko: «Ɔnhɔn Matigi, e yɛrɛ y'a lɔn ko ne b'i kanu.» Yezu y'a fɔ a ye ko: «Ne ka sagaw dɛndɛ.» 16O kɔ, a y'a fɔ a ye tugu a siɲɛ filanan na ko: «Zan dencɛ Simɔn, ne koo ka di i ye wa?» Piyɛri y'a fɔ a ye ko: «Ɔnhɔn Matigi, e yɛrɛ y'a lɔn ko ne b'i kanu.» Yezu y'a fɔ a ye ko: «Ne ka sagaw kɔlɔsi.» 17O kɔ, a y'a fɔ a ye a siɲɛ sabanan na ko: «Zan dencɛ Simɔn, ne koo ka d'i ye wa?» Piyɛri hakili ɲagamina bari Yezu y'a ɲininga fɔɔ siɲɛ saba ko ale koo ka d'a ye wa. A y'a jaabi ko: «Matigi, e yɛrɛ be koo bɛɛ lɔn, e b'a lɔn ko e koo ka di ne ye.» Yezu y'a fɔ a ye ko: «Ne ka sagaw dɛndɛ.» 18A ko: «Tiɲɛ tiɲɛ na, ne b'a fɔ i ye ko e tun ye kanbelen ye tuma min na, e tun b'i yɛrɛ cɛɛ siri. N'i tun b'a fɛ ka taga yɔrɔ min na, i tun be taga yen. Nga i mana kɛ mɔgɔkɔrɔba ye tuma min na, i bena i bolo jan mɔgɔ wɛrɛ bena i cɛɛ siri, ka taga n'i ye yɔrɔ la i t'a fɛ ka taga yɔrɔ min na.» 19Piyɛri tun bena sa cogo min na ka boɲa la Ala kan, a tun b'a fɛ k'o le fɔ a ye. O kɔ, a y'a fɔ a ye ko: «Tugu ne kɔ.»
Zan ka seereya
20- Piyɛri y'a ɲaa yɛlɛma, kalanden min koo tun ka di Yezu ye kosɔbɛ, a y'o ye, min tun y'a yɛrɛ jɛngɛ ka la Yezu disi kan dumuni tuma na, k'a ɲininga ko: «Matigi, jɔn le b'i donna bolo la?» 21Piyɛri y'ale ye tuma min na, a ye Yezu ɲininga ko: «Nin do Matigi, mun le bena kɛ ale la?» 22Yezu y'a fɔ a ye ko: «Hali ni ne b'a fɛ ale ka to yen fɔɔ ne ka kɔsegi ka na, e ka mun le b'o la? Ele kɔni, e ka tugu ne kɔ.» 23O kuma le kosɔn, kalandenw tora k'a fɔ ɲɔgɔn ye k'o kalanden nin tena sa tugu, nga Yezu tun m'a fɔ ko kalanden nin tena sa. A tun ko: «Hali ni ne b'a fɛ a ka to yen fɔɔ ne ka kɔsegi ka na, e ka mun le b'o la?»
24O kalanden kelen kelen le b'o koo nin fɔra aw ye, ale fana le y'o sɛbɛn. An fana do y'a lɔn ko a ka fɔta nunu ye tiɲɛ ye.
25Yezu ye koo caaman dɔ wɛrɛw kɛ, n'u kelen kelen bɛɛ tun sɛbɛnna, ne ma l'a la k'o sɛbɛ nunu marayɔrɔ tun be sɔrɔ diɲɛ na.


text:
Sar 22
Sariya dɔ wɛrɛw
1Masaba y'a fɔ Musa ye ko: 2«A fɔ Arɔn n'a dencɛw ye ko Isirayɛlidenw ye ne niyɔrɔ minw di ne ma, u ka kan k'olu minɛ ni boɲa ye, janko u kana ne tɔgɔ senuman cɛn. Ne le ye Masaba ye. 3A fɔ u ye ko waati nataw la, Isirayɛlidenw ye ne niyɔrɔ minw di ne Masaba ma, ni aw kɔmɔgɔw dɔ gwɛrɛla olu la k'a sɔrɔ a nɔgɔnin lo sariya faan fɛ, o tigi bena gwɛn ka bɔ sarakalasebaara la. Ne le ye Masaba ye.
4«Farisogobana be Arɔn kɔmɔgɔ fɛɛn o fɛɛn na, walima dilan kan bana, ni jii be bɔ a cɛya la, o man kan ka ne niyɔrɔ dumu, fɔɔ n'a tigi saniyara. Ni mɔgɔ o mɔgɔ magara mɔgɔ dɔ la min tun magara suu la, k'a yɛrɛ nɔgɔ, ale t'a dumu. Mɔgɔ min kɔji bɔnna, ale fana t'a dumu. 5Ani mɔgɔ min magara fɛɛn fofota dɔ la min be se ka mɔgɔ nɔgɔ, walima mɔgɔ dɔ la min be se ka mɔgɔ nɔgɔ cogo wɛrɛ la. 6Ni mɔgɔ min magara o fɛɛn nunu dɔ la, o tigi nɔgɔnin bena to fɔɔ wulafɛ. A kana ne niyɔrɔ dumu, a ka kan ka jii ko. 7Ni tile benna ka ban, a be saniya. O kɔ, a be se ka ne niyɔrɔ nunu dumu, bari o y'a ka dumuni ye. 8Fɛɛn min sar'a yɛrɛ ma, walima wara ye min minɛ, a man kan k'o dumu, k'a yɛrɛ nɔgɔ n'o ye. Ne le ye Masaba ye.
9«Ne be min ɲini sarakalasebagaw fɛ, u ka kan k'o kɛ, n'o tɛ, u bena hakɛ kɛ u ka dumuni koo la, ka sa, bari u ye tulon kɛ ni ne ka dumuni ye. Ne le ye Masaba ye, ne y'u bila danna n ka baara kama.
10«Ni mɔgɔ min te sarakalasebaga ka gwamɔgɔ ye, o man kan ka ne niyɔrɔ dumu. Sarakalasebaga ka lonan, n'a ka baaraden fana man kan k'a dumu, 11nga ni sarakalasebaga ye jɔɔn min san, walima a ka jɔɔn dɔ ye deen min wolo k'a to a fɛ, ale be se k'a dumu.
12«Sarakalasebaga denmuso min furula mɔgɔ wɛrɛ ma, min te sarakalasebaga ye, o denmuso nin man kan ka sarakafɛn nunu dumu, min bɔra ne Masaba ye. 13Nga sarakalasebaga denmuso min cɛɛ sara, walima min ka furu sara, ni deen t'a fɛ, n'a kɔsegir'a faa ka soo i n'a fɔ a denmisɛnman tuma, a be se k'a faa ka dumuni kɛ, hali ni sarakalasebaga ka gwamɔgɔw dama le ka kan k'a dumu.
14«Ni mɔgɔ dɔ filila ka ne niyɔrɔ dumu, o tuma na, a ka na n'o ɲɔgɔn ye k'a tilan duurunan fara a kan, k'o di sarakalasebaga ma.
15«Isirayɛlidenw be niyɔrɔ minw di ne Masaba ma, sarakalasebagaw man kan k'olu mafiɲɛya, 16k'a to u dibagaw k'o dumu. N'o tɛ, u be jalaki ben u kan, min b'u wajibiya k'o koo sara. Ne le ye Masaba ye, ne y'u bila u danna n ka baara kama.»
Sarakafɛnw sariya dɔ
17Masaba y'a fɔ Musa ye ko: 18«A fɔ Arɔn n'a dencɛw, ani Isirayɛlidenw bɛɛ ye ko: Ni Isirayɛli ka somɔgɔ o somɔgɔ, walima lonan min be Isirayɛli jamana na, n'o be saraka jɛnita bɔ ne Masaba ye, a kɛra dajuru sarata ye ne ma wo, walima diyanata wo, 19a ka tura bɔ, walima sagajigi, walima bakɔrɔnin fiɲɛ te min na, janko ne Masaba ka sɔn a ka saraka la. 20- Aw kana na ni fɛɛn ye fiɲɛ be min na. Ne Masaba tena sɔn a la aw bolo. 21Ni mɔgɔ dɔ b'a fɛ ka misi, walima begɛnmisɛn bɔ jɛnɲɔgɔnya saraka ye ne Masaba ma, janko k'a ka dajuru sara, walima k'a kɛ diyanasaraka ye, o begɛn nin ka kɛ begɛn dafanin ye, fiɲɛ si kana sɔrɔ a la. N'o tɛ, ne tena sɔn a la.
22«Begɛn min ɲaa fiɲɛnnin lo, walima kolo karinin, walima min yɔrɔ dɔ tigɛra, walima jolijugu be begɛn min na, walima *kaba, aw kana olu si bɔ ne Masaba ye. Aw kana u si bila sarakabɔyɔrɔ kan, k'o kɛ saraka ye min be jɛni pewu ne Masaba ye. 23Tura, walima sagajigi min farisogo yɔrɔ dɔ t'a cogo la, walima min cɔrɔkɔnin lo, i be se k'o bɔ diyanasaraka ye, nga i ye dajuru min ta ne ye, a tena kɛ o sara saraka ye. 24Begɛn min kili cinin be, walima min kili mugumugunin be, walima min kɔɔ bɔnin be, walima min ta tigɛnin be, aw kana olu si bɔ saraka ye ne Masaba ye. Aw kana o ɲɔgɔn kɛ aw ka jamana kɔnɔ, 25aw kana sɔn fana k'olu si san lonan fɛ k'o kɛ saraka ye aw ka Ala ye ka kɛ a ka dumuni ye. Cɛnyɔrɔ min b'u la, o be jati fiɲɛ ye, o la, ne tena sɔn o la aw bolo.»
26Masaba y'a fɔ Musa ye ko: 27«Ni misiden, walima sagaden, walima baden wolola, a ka tile wolonwula kɛ a baa kɔrɔ. K'a ta a tile wolonwulanan loon ma, a be se ka kɛ saraka ye min be jɛni pewu ne Masaba ye. 28I kana misimuso, walima sagamuso n'a deen faga loon kelen na.
29«N'aw be foli saraka bɔ ne Masaba ye, aw k'a bɔ cogo bɛnnin na janko ne ka sɔn saraka nin na. 30Aw k'a dumu o loon kelen na, a tɔɔ kana si. Ne le ye Masaba ye.
31«Aw ka banba ka ne ka kuma bato. Ne le ye Masaba ye. 32Aw kana ne tɔgɔ senuman cɛn, Isirayɛlidenw ka kan k'a lɔn ko ne ka ɲi. Ne le ye Masaba, aw saniyabaga ye. 33Ne y'aw bɔ Ezipiti jamana na janko ne ka kɛ aw ka Ala ye. Ne le ye Masaba ye.»


text:
Efɛ 1
Foli
1- Ne Pɔli min kɛra Yezu Krista ka ciden ye ka kɛɲɛ ni Ala sago ye, ne be bataki nin ci Ala ka mɔgɔw ma, minw be Efɛzi dugu kɔnɔ. Aw minw kɛra mɔgɔsɔbɛw ye Yezu Krista ka jɛnɲɔgɔnya barika la, 2an Faa Ala, ni an Matigi Yezu Krista ka nɛɛma ni hɛrɛ kɛ aw ye.
Duba min be sɔrɔ Krista fɛ
3An ka barika la Ala ye, ale min ye an Matigi Yezu Krista Faa ye. A y'an ta ɲa k'a ka sankolo ɲumanya bɛɛ kɛ an ye Krista barika la. 4Bari, ale Krista le barika la Ala y'an woloma kabini diɲɛ ma dan fɔlɔ, waasa an ka kɛ mɔgɔɲumanw ye a ɲakɔrɔ, jalakiyɔrɔ te minw na kanuya barika la. 5Ala tun kɔnna k'a latigɛ k'an kɛ a ka deenw ye Yezu Krista barika la, ka kɛɲɛ n'a yɛrɛ diyanako ye. 6An ka Ala tanu a ka nɛɛma kosɔn a ye min kɛ an ye, a Deen kanunin barika la.
7- Ale Krista ka saya barika la an kunmabɔra, an ka filiw yafara ka kɛɲɛ ni Ala ka nɛɛma dafanin ye. 8Ala y'o kɛ an ye fɔɔ ka ɲa ka lɔnniya dafanin ani hakilitigiya d'an ma. 9A tun y'o koo dogonin latigɛ kabini fɔlɔfɔlɔ, sisan a y'o yira an na. A tun y'o koɲuman nin latigɛ ka kɛ Krista barika la. 10A y'a latigɛ n'o koo kɛwaati sera tuma min na, a ka fɛɛn bɛɛ lajɛnnin, minw be sankolo la ani minw be dugukolo kan, Krista ka kɛ u bɛɛ kuntigi ye.
11Ale Krista barika la, anw ye niyɔrɔ sɔrɔ a fɛ. Ala y'o latigɛ kabini fɔlɔfɔlɔ la. Ale be koo bɛɛ kɛ ka kɛɲɛ n'a yɛrɛ sago ye. A y'an woloma, 12an minw kɔnna k'an jigi la Krista kan, waasa an k'a tanu.
13Aw ye tiɲɛkuma nin mɛn tuma min na, o min ye kibaru diman ye, aw fana lar'a la ka kisi o barika la, ka Nii Senuman sɔrɔ, min ye taamasiɲɛ ye an kan, Ala tun y'a daa di min na. 14Ale lo b'a yira an na ko an bena niyɔrɔ sɔrɔ Ala fɛ n'an kunmabɔra pepewu loon min na, janko Ala ka tanu!
Pɔli be Ala dali Efɛzikaw ye
15O le y'a to, kabini ne y'a mɛn ko aw jigi lanin bɛ Matigi Yezu kan ani ko aw be Ala ka mɔgɔw bɛɛ kanu, 16ne ka Ala daali waatiw la, ne be to k'a dali aw ye ka barika la a ye tuma bɛɛ aw kosɔn. 17An Matigi Yezu Krista ka Ala, min ye Faa Nɔɔrɔtigi ye, n b'ale daali a ka Nii Senuman di aw ma, min bena lɔnniya di aw ma, k'a ka koo gwɛ aw ye aw ka se k'o lɔn kosɔbɛ, 18ani k'aw hakili yɛlɛ, aw welela fɛɛn min kama, aw ka se k'o faamu. A ye fɛnɲuman min labɛn a ka mɔgɔw ye, aw k'o nafa lɔn, 19k'a ka sebagaya kabakoman fana lɔn an faan fɛ, an minw lara Yezu la. O sebagaya kelen nin barika la 20- a ye Krista kunun, ani ka sigiyɔrɔ d'a ma arijana na a kinibolo fɛ. 21A siginin be fangatigi yebaliw ni kuntigiw ani setigiw ni masaw bɛɛ kunna, ani tɔgɔ wɛrɛ min be se ka wele bii diɲɛ, ani diɲɛ nata la, a b'u bɛɛ kunna. 22- Ala ye fɛɛn bɛɛ majigi a ye, k'a sigi a ka jama kunna, 23- min ye ale Krista yɛrɛ fari ye. Krista yɛrɛ dafanin be sɔrɔ ale lo la. Ala be ale Krista min na.